Trenutek odbitka DDV pri prejemniku blaga in storitev, kadar je ta plačnik DDV

Pojasnilo DURS, št. 4230-119/2010, 13. 4. 2010
Zavezanec želi pridobiti potrditev svojega mnenja glede trenutka odbitka DDV, kadar je prejemnik blaga ali storitev plačnik DDV. Glede na naše pojasnilo št. 4230-14/2010 z dne 22. 1. 2010 davčni zavezanec predpostavlja, da ima davčni zavezanec, ki je dolžan plačati DDV kot naročnik ali kupec na podlagi 2., 3. in 4. točke prvega odstavka 76. člena ZDDV-1, pravico do odbitka DDV v davčnem obdobju, ne glede na to, da je račun prejel v naslednjem mesecu, vendar še pred iztekom roka za predložitev obračuna DDV. Na vprašanje v zvezi s tem odgovarjamo:

Ali zaključek pojasnila št. 4230-14/2010 velja tudi za davčne zavezance, ki so na podlagi 2., 3. in 4. točke prvega odstavka 76. člena ZDDV-1 dolžni plačati DDV na podlagi samoobdavčitve ali zgolj za davčne zavezance, za katere na podlagi 76.a člena ZDDV-1 velja obrnjena davčna obveznost?

V skladu z določbami pravilnika je dovoljen odbitek DDV v davčnem obdobju, če davčni zavezanec prejme račun ali drug dokument do izteka roka za predložitev obračuna DDV, kadar je davčni zavezanec plačal DDV:
•	kot naročnik ali kupec oziroma kot prejemnik blaga oziroma storitev v skladu z 2. in 4. točko prvega odstavka in tretjim odstavkom 76. člena ter 76.a členom ZDDV-1
•	kot prejemnik storitev v skladu s tretjo točko prvega odstavka 76. člena ZDDV-1.
Navedeno pojasnilo se nanaša na možnost uveljavitve pravice do odbitka DDV, kadar davčni zavezanec plača DDV kot prejemnik blaga ali storitev na podlagi 76. a člena Zakona o davku na dodano vrednost – ZDDV-1-UPB2 (Uradni list RS, št. 10/10) v davčnem obdobju, čeprav davčni zavezanec prejme račun ali drug dokument v naslednjem obdobju, vendar pred iztekom roka za predložitev obračuna DDV.

Na podlagi 62. člena ZDDV-1 nastane pravica do odbitka DDV v trenutku, ko nastane obveznost obračuna DDV. V skladu s 6. točko 67. člena ZDDV-1 davčni zavezanec sme odbiti DDV ne prej kot v davčnem obdobju, v katerem je prejel račune za njemu opravljeno dobavo blaga ali storitev oziroma carinske deklaracije za uvoženo blago.

Pogoje za uveljavljanje pravice do odbitka DDV, ki jih mora izpolnjevati davčni zavezanec, predpisuje 67. člen ZDDV-1, in sicer:

a) za odbitke v skladu s točko a) prvega odstavka 63. člena tega zakona, v zvezi z dobavo blaga ali storitev, mora imeti račun, izdan v skladu z 81. do 84. členom tega zakona;
b) za odbitke v skladu s točko b) prvega odstavka 63. člena tega zakona, v zvezi s transakcijami, ki se obravnavajo kot dobava blaga ali storitev, mora izpolnjevati formalnosti, ki jih predpiše minister, pristojen za finance;
c) za odbitke v skladu s točko c) prvega odstavka 63. člena tega zakona, v zvezi s pridobitvami blaga znotraj Skupnosti, v obračunu DDV iz 87. člena tega zakona mora navesti vse podatke, ki so potrebni za izračun zneska DDV, ki ga je dolžan plačati za svoje pridobitve, in imeti račun, izdan v skladu z 81. do 84. členom tega zakona;
d) za odbitke v skladu s točko d) prvega odstavka 63. člena tega zakona, v zvezi s transakcijami, ki se obravnavajo kot pridobitve blaga znotraj Skupnosti, mora izpolnjevati formalnosti, ki jih predpiše minister, pristojen za finance;
e) za odbitke v skladu s točko e) prvega odstavka 63. člena tega zakona, v zvezi z uvozom blaga, mora imeti uvozni dokument, na katerem je naveden kot prejemnik ali uvoznik in na katerem je naveden znesek DDV, ki ga je dolžan plačati oziroma omogoča izračun tega zneska;
f) če je dolžan plačati DDV kot naročnik ali kupec v skladu z 2., 3. in 4. točko prvega odstavka 76. člena ali 76.a členom tega zakona, mora izpolnjevati formalnosti, ki jih predpiše minister, pristojen za finance.

Formalnosti iz f) točke prvega odstavka 67. člena ZDDV-1, ki jih mora za uveljavljanje pravice do odbitka DDV izpolnjevati davčni zavezanec, so določene v četrtem odstavku 107. členu Pravilnika o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09 in 27/10). Ta določa, da mora davčni zavezanec, ki je plačal DDV:
•	kot naročnik ali kupec oziroma kot prejemnik blaga oziroma storitev v skladu z 2. in 4. točko prvega odstavka in tretjim odstavkom 76. člena ter 76.a členom ZDDV-1,
•	kot prejemnik storitve v skladu tretjo točko prvega odstavka 76. člena ZDDV-1 (razen zneska DDV, ki ga je plačala oseba iz d) točke prvega odstavka 4. člena ZDDV-1)
za uveljavljanje pravice do odbitka DDV do roka za predložitev obračuna DDV imeti račun ali drug dokument, ki vsebuje podatke, potrebne za zagotovitev pravilnega obračuna DDV, in v obračunu DDV izkazati podatek o znesku DDV, ki ga je dolžan plačati. Šteje se, da je DDV plačan, ko je izkazan v obračunu DDV.

Pravilnik torej v okviru formalnosti, ki jih lahko določi država članica v zvezi z odbitkom DDV dovoljuje, da lahko davčni zavezanec iz prejšnjega odstavka, ki mora plačati DDV kot naročnik, kupec ali prejemnik blaga ali storitev, uveljavlja odbitek DDV v davčnem obdobju, čeprav prejme račun po poteku tega obdobja, vendar do roka za predložitev obračuna DDV.